
Gyártási paraméterek változtatásának hatása additív gyártással készített Ti-6Al-4V próbatestek maradófeszültségére

Az additív gyártás napjainkban egy dinamikusan fejlődő gyártási eljárás, rengeteg lehetőséggel és kiaknázatlan területtel. Ezen belül is az SLM (Selective Laser Melting) technológia, amivel a dolgozat keretein belül bővebben foglalkozom, egy új lehetőséget ad pl. személyre szabott orvosi implantátumok gyártására Ti-6Al-4V felhasználásával, valamint a repüléstechnika potenciális alapanyaga kis sűrűsége miatt.
A dolgozatomban ilyen, Ti-6Al-4V porból SLM technologiával készített próbatestek vizsgálatával foglalkozom, melyek különböző gyártási paraméterekkel készültek a gyártási idő csökkentése érdekében. Korábbi méréseim során szakítóvizsgálatot végeztem rajtuk egy tanszéki kutatási projekt keretében. A mérések eredményei alapján megvizsgáltam, hogy a változtatások mennyiben befolyásolták a próbatestek mechanikai jellemzőit, illetve értelmeztem az eredményeket az anyagszerkezeti jellemzők és a gyártáskori termikus előélet függvényében. Ezt a vizsgálatot folytattam kibővítve maradó feszültség méréssel, a változtatások hatásának átfogóbb megismerésének céljából az eredményeket pedig ebben az esetben is az anyagszerkezeti jellemzők és a gyártáskori termikus előélet függvényében értelmezem.



